da da da da da da nb da da da da nb da da de en en
De Gamle fik revanche mod Forty Øst i Old Boys-træffet - Svanholm Cricketklub
Tirsdag d. 4. september 2012 kl. 22:34 af Henrik Pfaff
Det var nogle opsatte gamle drenge, der var mødt op til kampen mod Forty Øst, som vi havde tabt til i den ordinære Old Boys-turnering, hvilket blev en medvirkende årsag til, at vi skulle 'nøjes' med at spille om 3./4.-pladsen ved Old Boys-træffet på Svanholm Park. 'Finalen' om Sherry de Terry-pokalen stod mellem Køge og Glostrup, der i stor stil vandt kampen, og dermed fik deres første aktie i pokalen i dennes 4-årige levetid. Vi kan dog stadig prale af at have vundet flest gange - nemlig 2 - i 2009 og 2011.
I et smukt efterårsvejr med en skyfri himmel og en temperatur på ca. 20 grader lykkedes det vor ildsprudende kaptajn og anfører en sjælden gang at vinde lodtrækningen, hvorfor tropperne blev kommanderet til gærdet først. Kampen var blevet aftalt til 2x20 overs, så det betød, at der skulle fart på scoringen, hvis alle vore gærdespillere skulle have mulighed for at føre sig frem med pæne scorer. Te Captain Morten Petersson (28*) og Kenneth Schwaner-Hansen (27*) viste således vejen, da de begge var færdige i den 8. over. Herefter overtog hurtighakkeren Allan From (20) den ene ende i nogen tid, hvor han muntrede sig med at give deres markspillere lidt gribetræning (3. gang gik den ikke længere), hvorimod Allan Majgaard (1) åbenbart havde fået fat på en tyndslebet gærdepind som bat, da han alt for hurtigt kantede en bold ned til deres keeper. Bedre gik det Graham Brewster (23*), der tilmed stod halvlegen ud, samt Jan Bøgh Nielsen (19), der holdt helt til den 18. over. Han kan endvidere prale af, at han formentlig nu er indehaver af rekorden for det længste håndtagsstød i klubben. Tilbage var nu Niels Pedersen (2), der ikke gjorde så meget væsen af sig, og Flemming Søegaard (2*), som holdt tiden ud med yderligere en not out til mammutten. Hermed endte vi på den flotte total: 131 for 4 gærder efter 20 overs.
Da vi skulle i marken, kunne Morten afsløre et taktisk kneb, idet han til næsten alles overraskelse lod Jan Bøgh (0 for 18) åbne bowlingen i stedet for Flemming, der dog var blevet indviet i dette kneb, inden vi gik i marken. At det var mange år siden, han sidst havde svunget armen, kunne næsten ikke ses (hø-hø). Fra den anden ende blev det ikke den store succes med Niels (0 for 14), der havde virkeligt store problemer med at 'holde sig på måtten'. Flere begyndte at tale om, at hvis han fortsatte denne stil, ville Forty kunne vinde kampen, uden at andre ville få mulighed for at kaste. Dette fik dog en ende, så da Allan F. (0 for 20) overtog kastningen, blev deres scoringshastighed gevaldigt bremset op. Efter Jans comeback som bowler blev det så den anden Allans (1 for 17) tur, og ligesom sin navnebror fik han også holdt scoringen på et yderst rimeligt niveau. Som afslutningskaster blev det nu Flemming (3 for 7) der tog over, og som hermed fik en fornem debut som halekaster. Kaptajnen (0 for 5) havde dog gemt en enkelt over til sig selv, så det hele sluttede med en total på 90 for 4 på samtlige 20 overs. Hermed havde vi vundet 3.-pladsen ved dette års Old Boys-træf.
Nu gjaldt det så om at komme hurtigt i bad, da der var flere ting, der ventede på os. Flere mente at fadølsanlægget kaldte på os, mens andre var af den overbevisning, at det var nogle tomme maver, der rumlede højlydt efter grillkylling med tilbehør. Dette var nemlig, hvad den utrættelige Ole Christiansen fra Forty havde sørget for ventede på alle spillere og honoratiores efter de 2 kampe. Som sædvanlig flød øllet livligt ligesom snakken blandt spillerne, der mere end gerne disker op med historier fra for længst svundne tider. Og det er ligesom med rødvinen - historierne bliver også meget bedre med årene.
Svanholm 131 for 4 på 20 overs
Forty Øst 90 for 4 på 20 overs